Έκκληση για προσευχή από τον Αρχιεπίσκοπο Μακάριο για τις καταστροφικές φωτιές της Αυστραλίας.

Με εγκύκλιό του προς όλες τις ενορίες της Αυστραλίας ο Σεβασμιώτατος Αρχιεπίσκοπος κ. Μακάριος καλεί τον κλήρο και το λαό σε κοινή προσευχή και παρακαλεί τους κληρικούς την Κυριακή 17 Νοεμβρίου να διαβάσουν τις ευχές επί ανομβρία και κατασβεύσει πυρός. Παράλληλα απέστειλε επιστολή συμπαθείας προς τον Πρωθυπουργό της Αυστραλίας κ. Scott Morrison και προς όλους τους για την κατάσβευση της πυρκαϊάς, που για μέρες βασανίζει την Αυστραλιανή Ήπειρο, ενώ δήλωσε στα Μέσα Γενικής Ενημέρωσεως τα εξής:

«Παρακολουθώ με θλίψη και με πόνο ψυχής την ανυπολόγιστη ανθρώπινη και οικολογική καταστροφή που συντελείται στην πολιτεία της Νέας Νότιας Ουαλίας, στην πολιτεία της Κουινσλάνδης και σε άλλες περιοχές της Αυστραλιανής επικράτειας, εξαιτίας των πολυάριθμων πυρκαγιών που εκδηλώθηκαν τις τελευταίες ημέρες και μαίνονται έως και σήμερα.

Η σκέψη μου, από την πρώτη στιγμή, ευρίσκεται στις οικογένειες των θυμάτων, προσευχόμενος στον φιλάνθρωπο Κύριο να τις ενδυναμώνει στις δύσκολες αυτές ώρες που περνούν, καθώς επίσης στους τραυματίες και σε όσους υπέστησαν απώλεια περιουσιών, για τους οποίους εύχομαι ολόψυχα να επουλωθούν τάχιστα οι πληγές τους. Παράλληλα, μετέχω στην αγωνία όσων εξακολουθούν να δοκιμάζονται από την απειλή των πυρκαγιών και προσεύχομαι για την αποτροπή κάθε περαιτέρω κινδύνου, προσβλέποντας στην ευόδωση του άοκνου και αξιέπαινου αγώνα που δίνουν οι δυνάμεις κατασβέσεως.

Επιθυμώ ακόμη να εκφράσω σε όλους τους πληγέντες τη συμπάθεια και τη συμπαράσταση σύσσωμου του Ιερού Κλήρου της Ιεράς Αρχιεπισκοπής Αυστραλίας, καθώς και να μεταφέρω την πατρική συμπάθεια του Οικουμενικού μας Πατριάρχου κ.κ. Βαρθολομαίου. Η προσευχή όλων μας βρίσκεται στραμμένη στην ανάπαυση των ψυχών των θυμάτων, στην αποκατάσταση της υγείας των τραυματιών και στην προστασία συνολικά της Δημιουργίας του Θεού.

Τέλος, στις δραματικές αυτές στιγμές που διανύουμε, είναι επιβεβλημένο να αναλογιστούμε τις επιπτώσεις από τις ασεβείς παρεμβάσεις μας στο φυσικό περιβάλλον και να συνειδητοποιήσουμε τη βαριά ευθύνη όλων μας, έναντι Θεού και ανθρώπων, για τη διαφύλαξη της Θείας Δημιουργίας».

Η εγκύκλιος του Σεβασμιωτάτου περιγράφει την όλη κατάσταση και καλεί κλήρο και λαό να προσευχηθεί. «Εμείς οἱ Ὀρθόδοξοι Χριστιανοί ἀγωνιζόμαστε στό ὄνομα τοῦ Ἰησοῦ Χριστοῦ. Δέν ὑπάρχει ἱσχυρότερο ὅπλο ἀπό τήν προσευχή οὔτε στή γῆ οὔτε στόν οὐρανό», σημειώνει χαρακτηριστικά ο κ. Μακάριος.

Μπορείτε να διαβάσετε ή και να κατεβάσετε την Εγκύκλιο πατώντας στον σύνδεσμο: Εγκύκλιος.pdf

Click on the following link to view and download the Encyclical: Encyclical. pdf